Urmareste Modifică dimensiunea fontului: Play

Bucureşti, 5 nov /Agerpres/ - Ministerul Sănătăţii Publice a demarat o procedură de licitaţie deschisă pentru a achiziţiona maximum 1.500.000 de doze de vaccin hexavalent, potrivit unui anunţ publicat sâmbătă, în SEAP.



Anunţul implică încheierea unui acord-cadru cu maximum 7 agenţi economici, cu o durată de 24 de luni şi cu o valoare estimată la o sumă cuprinsă între 37.596.000 de lei şi 281.970.000 de lei, fără TVA.



Cantitatea vizată de acest acord-cadru este de minimum 200.000 de doze de vaccin hexavalent şi de maximum 1.500.000 de doze. Locul principal de livrare a dozelor de vaccin este CN UNIFARM SA.



Criteriul de atribuire a contractului va fi preţul cel mai scăzut, iar principala modalitate de finanţare şi plată pentru furnizarea acestor doze de vaccin este reprezentată de bugetul Ministerului Sănătăţii.



Termenul limită pentru primirea ofertelor sau a cererilor de participare este 9 decembrie, ora 16,00.



Data limită de evaluare a ofertelor, în SEAP, este 12 decembrie, ora 18,00, se mai arată în anunţul citat. AGERPRES/(AS - autor: Mădălina Cerban, editor: Irina Poenaru)